Amos Tutuola
Amos Tutuola, 1920-1997, engelsksproget nigeriansk forfatter. Tutuolas berømte roman The Palm-Wine Drinkard (1952, da. Palmevinsdrankeren, 1962) er for mange indbegrebet af afrikansk litteratur. I den eventyrlige historie, som udspringer af yoruba-kulturens folkeeventyr og mytologi, bliver en underskøn kvinde taget til fange af et uhyre, bevogtet af en tudse og befriet af palmevinsdrankeren. I My Life in the Bush of Ghosts (1954, da. Mit liv i Åndernes skov, 1975) flygter en dreng fra slavehandlere, og man følger hans fantastiske oplevelser i åndeverdenen.